Agang kla oor onreëlmatighede | Maroela Media
Mamphela Ramphele konfronteer die OVK-beampte Foto: Agang SA, Twitter
Mamphela Ramphele, leier van Agang, het vroeër 'n foto op Twitter gelaai waar sy 'n verkiesingsbeampte by 'n stempunt in Philippi, Kaapstad konfronteer.
Volgens Courtney Sampson, provinsiale verkiesingsbeampte, het 'n ondersoek bevind dat Laerskool Bongolethu gebruik is as 'n stemsentrum, en dat verskeie klaskamers as substasies gebruik is. "Die betrokke beampte het materiaal van een substasie na 'n ander geskuif. Ons is tevrede," het Sampson verduidelik.
Agang het glo ook 'n klag ingedien oor stembokse by 'n stempunt in Gauteng wat nie geseël was nie en dat 'n OVK-beampte glo stembriewe vir die ANC gemerk het.
Kate Bapela, woordvoerder vir die OVK, wou nie kommentaar lewer oor die klagtes nie, maar het gesê dat Agang presies weet watter prosedures deur politieke partye gevolg moet word indien daar klagtes is. Sy sê klagtes word eers op 'n plaaslike vlak by die betrokke stempunt hanteer en, indien daar nie 'n oplossing is nie, word die klag verwys na die nasionale uitslagsentrum in Pretoria. 'n Skakelkomitee vir die politieke party sal die klag by die uitslagsentrum ondersoek en die OVK het ook 'n regspan by die uitslagsentrum.
'n Klag dat 'n inwoner van Gauteng 'n stembrief by die stempunt in Philippi, Kaapstad ontvang het wat glo reeds gemerk is, is vals. Beamptes hou vol dat die stembrief skoon was, maar die persoon het glo foutiewelik 'n nasionale en provinsiale stembrief ontvang. Kragtens die reëls moes sy slegs 'n nasionale stembrief ontvang het, omdat sy nie in die Wes-Kaap geregistreer is om te stem nie. Beamptes het die fout ontdek voordat sy haar provinsiale stem in die stembus kon gooi.
Sampson het gesê mense wat by stempunte opdaag waar hulle nie geregistreer is nie, veroorsaak 'n probleem. "Indien 2 500 kiesers by 'n stempunt geregistreer is, is daar slegs 2 500 stembriewe by daardie punt," het sy gesê. "Indien jy dus by 'n ander stempunt gaan stem, beteken dit eenvoudig dat die stelsel uitgedaag word." -SAPA